حرق خيم مولد مارجرجس هو اعتداء حصل فى 1 نوفمبر 2011 على خيم الاقباط اللى كانو بيحتفلو بمولد الشهيد مارجرجس فى الرزيقات فى صعيد مصر. بيعتبر الإعتداء جزء من منظومة الإعتداءات المتكرره على الأقباط فى مصر فى سنة 2011. قامت الحريقه الضخمه فى خيام الأقباط المتجمعين من كل نواحى مصر فى دير مارجرجس فى قرية الرزيقات التابعه لمدينة أرمنت فى غرب الأقصر و اتحرقت 172 خيمه. جريمة حرق خيم الاقباط اللى بيحتفلو حصلت بعد اقل من شهر من مدبحة الاقباط فى ماسبيرو فى القاهره فى 9 اكتوبر 2011 و اللى اتقتل و اتجرح فيها عشرات الأقباط من غير تحديد مسئولية مين اللى عمل المدبحه. الإحتفال بمولد مارجرجس عاده قديمه فى مصر و ماحصلش فى تاريخ مصر اعتداء زى ده. الاحتفال بتتعمل فيه طقوس دينيه و شعبيه فى و حوالين كنيسة مارجرجس اللى حنى فيها جسد القديس مارجرجس و بيوفى الأقباط ندورهم و بيحتفلو بشرا الهدايا و الحلويات و الحمص زى مابيحصل فى موالد المصريين المسلمين و بيحضر المولد عادة حوالى مليون شخص من كل نواحى مصر. قوات الامن فى الأقصر كانت قبضت على 5 اشخاص ممكن يكونو ضالعين فى الجريمه اكبرهم عنده 45 سنه و اصغرهم عنده 12 سنه لكن النيابه سابتهم بضمان محل اقاماتهم.